2. maí 2013 13:53 Rúmlega ein milljón manns eru búnir að fara inn á heimasíðu hönnuðarins Sruli Recht síðasta sólahringinn , auk þess sem tónlistarstjarnan Kanye West keypti umdeilda regnhlíf af Sruli . Það var mynd af hákarlahönskum sem vöktu athygli notenda vefsins reddit.com , sem sumir kannast við eftir að Jón Gnarr fór í viðtal á vefnum fyrir nokkru . „ Þetta eru hanskar úr hárkarlaskinni sem snýr inn . Þú getur eiginlega ekki farið úr þeim eftir að hafa klætt þig í þá , “ útskýrir Eva Brá Barkardóttir , verslunarstjóri Sruli Recht Store sem er í miðbæ Reykjavíkur . Aðspurð hvað hún eigi við með að viðkomandi geti ekki klætt sig aftur úr hönskunum , útskýrir hún að efnið sé þess eðlis að það er ómögulegt að klæða sig úr hanskanum nema með tilheyrandi sársauka og eyðileggja hanskann að auki . „ Það kallar á mjög mikla skuldbindingu að fara í hanskann , “ segir Eva Brá og útskýrir kankvís að hanskarnir séu kannski frekar hugsaðir sem listaverk . Áhuginn á hönskunum , og athyglin sem þeir fengu , varð til þess að Kanye West hafði samband við búðina og vill kaupa umdeildu regnhlífina The umbuster . Sruli var ákærður fyrir brot á vopnalögum þegar hann flutti járnin til landsins á sínum tíma , enda haldfangið hnúajárn . Ákæran var þó felld niður að lokum . West er ekki fyrsta stjarnan sem kaupir föt af þessum hugmyndaríka hönnuði sem er frá Ástralíu , en þeir Karl Lagerfeld fatahönnuður og rokkstjarnan Lenny Kravitz keyptu jakka af honum fyrir nokkru . Eva Brá segist ekki vita hver setti myndina inn á reddit.com , en viðbrögðin hafa verið gríðarleg . „ Það er fullt af fólki að senda okkur pósta og spyrja okkur bæði um land og þjóð , “ segir hún . Fyrir áhugasama þá er verslunin á Bergstaðastræti 4 auk þess sem útsala er í gangi .